Foto: 123rf

U HRVATSKOJ je medicinska konoplja legalizirana u listopadu 2015. godine, a, s obzirom da je tada donesen Pravilnik koji daje zakonske okvire za mogućnost propisivanja medicinske marihuane, medicinski kanabis od ožujka će se najvjerojatnije naći i na policama hrvatskih ljekarna.

Želatinozne kapsule kanabisova ulja u ljekarnama bi se tako mogle nabavljati isključivo uz recept, no ostalo je još mnogo nejasnoća - cijena im nije utvrđena, a ljekarnice još nisu dobile službeni dopis o mogućem početku nabave lijeka.

"Zasad još nemamo informacija, ništa nam još službeno nije došlo, pa tako ni cijena tog proizvoda", doznaje Index od Zagrebačkih ljekarni.

Cijena doze oko 1500 kuna

Tekst se nastavlja ispod oglasa

Podsjetimo, Index je još u listopadu od stručne sugovornice, specijalistice obiteljske medicine i članice izvršnog odbora KoHOM-a, doznao kako bi doza ekstrakta mogla doseći i cijenu koja prelazi 1500 kuna.

"Po onome što piše, cijene medicinske marihuane su ogromne... Na stranom se tržištu, ovisno o koncentraciji, cijena za tri bočice ekstrakta kreće između 500 do 700 eura", rekla nam je tada dr. Amerl Šakić, dodajući i kako će "kontrola biti vrlo stroga" te da će "postojati kod na temelju kojeg će se pratiti kome se i u kojim količinama pripravak propisuje".

Podsjetimo, recept neće moći dobiti pacijenti koji su ovisnici, kao ni psihijatrijski pacijenti.